แห่ซื้อ‘LTFกสิกร’เห็นหุ้นต่ำ1,200
บลจ.กสิกรไทย คุยลูกค้าแห่ซื้อ LTF เพียงเห็นโอกาสหุ้นลงทยอยสะสมลงทุน
29 มี.ค. 2555

บลจ.กสิกรไทย คุยลูกค้าแห่ซื้อ LTF เพียงเห็นโอกาสหุ้นลงทยอยสะสมลงทุน
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย กล่าวว่า หลังจากตลาดหุ้นปรับฐานดัชนีลดลงต่ำกว่า 1,200 จุด เมื่อสัปดาห์ที่ผ่านมา ทำให้ยอดขายกองทุนรวมหุ้นระยะยาว (LTF) เพิ่มขึ้นจากสัปดาห์ก่อนหน้าประมาณ 50% ซึ่งสะท้อนให้เห็นว่า นักลงทุนมีความเข้าใจในการจับจังหวะเข้าลงทุนมากขึ้น
“การปรับตัวลงของตลาดหุ้นในสัปดาห์ที่ผ่านมาเป็นการปรับฐานระยะสั้น เนื่องจากราคาหุ้นที่ปรับขึ้นมาค่อนข้างสูงแล้วตั้งแต่ต้นปี แต่ยังไม่ใช่เงินทุนไหลออกจากประเทศ อย่างไรก็ตามคาดว่าน่าจะมีการปรับฐานลงได้อีกในช่วงสั้นๆ ซึ่งเป็นจังหวะทยอยเข้าซื้อกองทุน LTF และกองทุนรวมเพื่อการเลี้ยงชีพ (RMF) ที่มีนโยบายลงทุนในหุ้นเพิ่มเติม” นายอำพล กล่าว 
ทางด้านตลาดหุ้นวันที่ 28 มี.ค.ที่ผ่านมา อ่อนตัวลง 3.28 จุด ดัชนีปิดที่ 1,204 จุด ท่ามกลางมูลค่าการซื้อขายเบาบาง 28,551 ล้านบาท และนักลงทุนต่างชาติซื้อสุทธิน้อยลงเพียง 790 ล้านบาท ขณะที่นักลงทุนรายย่อยและสถาบันในประเทศขายทำไรกลุ่มละกว่า 400 ล้านบาท 
ขณะเดียวกันนักลงทุนต่างชาติมียอดขายในตลาดตราสารหนี้สุทธิถึง 2,632 ล้านบาท 
โบรกเกอร์ กล่าวว่า ในช่วงนี้ตลาดหุ้นยังมีความผันผวนตามแรงเก็งกำไร และนักลงทุนมักจะใช้ภาวะตลาดหุ้นต่างประเทศเป็นตัวชี้นำ วันก่อนหุ้นทั่วโลกปรับตัวขึ้นแรงมากกว่า 1% ของไทยก็ดีดขึ้นแรง แต่เมื่อวันที่ 28 มี.ค. ตลาดหุ้นเอเชียหลายแห่งอ่อนตัวลง ทำให้ตลาดหุ้นไทยขึ้นต่อไม่ได้แม้มีแรงซื้อหุ้นบริษัท ปตท. (PTT) มากก็ตาม